РЕШЕНИЕ НА КОМИСИЯТА
от 20 юни 2008 година
за продължаване на някои решения за държавните помощи
(нотифицирано под номер C(2008) 2883)
(текст от значение за ЕИП)
(2008/484/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално членове 87 и 88 от него,
като има предвид че:
(1)
Срокът на валидност на Регламент (ЕО) № 2204/2002 на Комисията от 5 декември 2002 г. относно прилагането на членове 87 и 88 от Договора за Европейската общност за държавните помощи за заетост (1), Регламент (ЕО) № 70/2001 на Комисията от 12 януари 2001 г. за прилагане на членове 87 и 88 от Договора за създаване на Европейската общност по отношение на държавните помощи за малките и средните предприятия (2) и Регламент (ЕО) № 68/2001 на Комисията от 12 януари 2001 г. за прилагане на членове 87 и 88 от Договора за ЕО по отношение на помощта за обучение (3) бе удължен до 30 юни 2008 г. с Регламент (ЕО) № 1976/2006 на Комисията от 20 декември 2006 г. за изменение на Регламенти (ЕО) № 2204/2002, (ЕО) № 70/2001 и (ЕО) № 68/2001 във връзка с удължаване на сроковете за прилагането им (4). Валидността на решенията на Комисията за одобряване на схемите за държавна помощ въз основа на Регламенти (ЕО) № 2204/2002, (ЕО) № 70/2001 или (ЕО) № 68/2001 бе удължена до 30 юни 2008 г. с Решение Комисията 2007/72/ЕО (5).
(2)
Предвид факта, че общият регламент за групово освобождаване (6), заменящ тези регламенти, е предвиден за приемане и публикуване на дата, по-късна от 30 юни 2008 г., е необходимо да се удължи валидността на решенията на Комисията за одобряване на схемите за държавна помощ въз основа на Регламенти (ЕО) № 2204/2002, (ЕО) № 70/2001 или (ЕО) № 68/2001 за ограничен срок, за да се позволи подходящ преходен период до влизането в сила на общия регламент за групово освобождаване,
ПРИЕ НАСТОЯЩОТО РЕШЕНИЕ:
Член 1
Без да се засягат съответните мерки, съдържащи се в третото тире от точка 107 от Насоките за национална регионална помощ за 2007-2013 г. от 4 март 2006 г. (7) и приети от всички държави-членки, валидността на решенията на Комисията за одобряване на схемите за държавна помощ въз основа на Регламенти (ЕО) № 2204/2002, (ЕО) № 70/2001 или (ЕО) № 68/2001 преди влизането в сила на настоящото решение се удължава до 30 септември 2008 г.
Член 2
Адресати на настоящото решение са държавите-членки.
То се прилага от 1 юни 2008 година.
Съставено в Брюксел на 20 юни 2008 година.